Lényegesen javult a magyar egyetemek hazai és nemzetközi presztízse, a világ legjobb ezer egyeteme közé 2019-ben öt magyar felsőoktatási intézmény is bekerült. Ezt közölte Palkovics László innovációs miniszter az Educatio oktatási szakkiállítás megnyitóján – írja a Magyar Nemzet.

A rangsorokban legelőkelőbb helyen az Eötvös Loránd Tudományegyetem, a Szegedi Tudományegyetem, a Budapesti Műszaki és Gazdaságtudományi Egyetem, a Semmelweis Egyetem, valamint a Debreceni Egyetem áll.

Az Örülünk, Vincent blog ellenőrizte a miniszter állítását és, mint megállapították, higy az egyik rangsor, az ARWU Shanghai Rangsor alapján, amely szerint a legjobb ezerbe öt magyar egyetem került, mind az öt egyetem esetében „ötből ötször romlott a helyezés 2018 óta”. Kétségtelenül öt egyetemünk ott van a Top 1000-ben, de ha helyezések változását is vizsgáljuk, akkor látszik, hogy a Semmelweis egyetem például 300 helyezést veszített a pozíciójából, míg a BME is 100 helyezésnyit.

Más rangsorok az ARWU listánál széleskörűbb indikátorhalmaz alapján hasonlítják össze az egyetemeket. Az egyik legfontosabb ezek közül a THE World University (WUR) rangsor, ahol a 250 éves Semmelweis Egyetem hazánk legeredményesebb felsőoktatási intézménye, a 2020-as listában 34 helyet lépett előre, így a világ 28 ezer egyeteme közül jelenleg a 457. helyen szerepel. A rangsorban 5 magyar egyetem szerepel a top 1000 között, és a nemzetközi kitekintés indikátort tekintve ezek a legjobb 600 egyetem között szerepelnek.

Ezen kívül egyre nagyobb szerepet kapnak a nemzetközi rangsorokban a szakegyetemi listák, melyek az adott szakterületen belüli teljesítményt értékelik, sokkal pontosabb összehasonlítást lehetővé téve. A Semmelweis Egyetem több szakrangsoron is jó eredményt ért el, többek között a QS orvosi tudományterületi listáján a 308. helyen, a THE egészség- és klinikai tudományok listáján a világ legjobb 400 egyeteme között szerepel, valamint a US News legfrissebb rangsorában szív- és érrendszerrel foglalkozó tudományterületen 112. helyezést érte el.